google/wiki40b huggingface dataset:
Harry av Wales

Militær karriere

28. februar 2008 ble det kjent at Prins Henry hadde deltatt i rene kamphandlinger mot Taliban i Afghanistan under et ti uker lang oppdrag i Helmand-provinsen. Han fulgte dermed i sin onkels fotspor, Prins Andrew som var med i kampene under Falklandskrigen. Etter at det ble avslørt av amerikanske Drudge Report at Harry var aktiv i Afghanistan, ble han evakuert tilbake til Storbritannia, grunnet hans og hans medsoldaters sikkerhet. Etter sin retur uttalte han at han «ikke så på seg selv som en helt», men at de virkelige heltene var de sårede som var på flyet sammen med han. Ifølge flere meldinger var Harry svært tilfreds med å være i Afghanistan, da han slapp unna forfølgelsen av media og paparazzier.
Burgoskatedralen

Historie

Byggingen av katedralen ble bestilt av kong Ferdinand III av Castilla, og den engelsk-fødte biskopen av Burgos. Byggingen startet på tomten til den tidligere romanske katedralen den 20. juli 1221 og tok ni år å fullføre. Alteret ble først innviet i 1260, før det var en pause på 200 år før byggingen ble fullført i 1567.
Arkitektene som hadde ansvaret for byggingen av katedralen var en franskmann i det 13. århundre og en tysk i det 15. århundre. I 1417 deltok biskopen i Burgos i rådet i Konstanz og returnerte med byggmesteren Johannes av Köln (Juan de Colonia), som fullførte byggingen av tårnene på katedralen.
I 1919 ble katedralen gravstedet til Rodrigo Díaz de Vivar ( «El Cid»), og hans hustru Doña Jimena, og den 31. oktober 1984 ble bygningen utpekt som et verdensarvsted av UNESCO.

Arkitektur

Fasaden av katedralen er i tre etasjer, og har triple inngangspartier med ogivalt buete rammer, og med et galleri omsluttet av en fial balustrar og et gjennomboret rosevindu. I den øverste etasjen, er det to ogivale vinduer og flere statuer på sokler som er kronet med bokstaver hugget i stein: «PULC[H]RA ES ET DECORA». Det er flere rekkverk og balkonger i tårnene, med ytterligere innskrifter. De høyeste tårnene er 88 meter høye.
Roadie

En roadie (av engelsk road crew, «turnémannskap») er en person som assisterer et band under konserter og turneer, ved for eksempel å sette opp utstyr, høyttalere og instrumenter.
Ochteridae

Utseende

Små, bredt ovale teger, moderat flattrykte, vanligvis mørke med lysere tegninger, oversiden fløyelsaktig. Hodet er kort og bredt med nokså store, nyreformede fasettøyne. De har to punktøyne (ocelli). Sugesnabelen er fire-leddet, tynn og når vanligvis bakenfor bakhoftene. Ulikt de aller fleste andre Nepomorpha har de små og tynne men tydelige, trådformede antenner som består av fire ledd. Pronotum er mye bredere enn langt. Scutellum er nokså stort og trekantet. Beina er slanke.

Levevis

Ochteridae lever i strandsonen ved ferskvann, helst på sandete eller mudrete bredder. I motsetning til de aller fleste andre vannteger (Nepomorpha) lever de ikke i vannet. De er rovdyr som angriper fluelarver, spretthaler, bladlus og andre tynnhudete byttedyr.

En gammel gruppe

Den fossile arten Pristinochterus zhangi ble beskrevet fra overgangen mellom jura og kritt, det vil si for rundt 145 millioner år siden. Om denne er korrekt plassert til familie, viser den at gruppen er meget gammel.
Verdenscupen i freestyle 2019/20

Verdenscupen i freestyle 2018/19 blir organisert av FIS og begynte 6. september på New Zealand og blir avsluttet i februar i Silvaplana.
Mika Kaurismäki

Biografi

Han studerte film i München, Tyskland (Hochscule für Film und Fernsehen) mellom 1977 og 1981.
Mika og broren Aki viste tidlig en interesse for film, de så 2-3 filmer daglig på det finske filmarkivet, og slukte all film de snublet over. De tilba Jean-Luc Godard og andre franske filmskapere, og lot seg tydelig inspirere av den franske nye bølgen i sin debutfilm, Løgneren (Orig : Valehtelija). Her spiller Aki hovedrollen, en «proletariansk skribent» som røyker konstant, legger an på jenter i øst og vest og stjeler uten å blunke. Meget inspirert av Godards Til siste åndedrag, og stappfull av referanser til deres favorittfilmer (blant annet Lola, The Devil Is a Woman, Bande à part).
Løgneren var en umiddelbar suksess på finske kinoer, og startet en ny era innenfor finsk film, ledet av de to brødrene. Karakteren til Aki i Løgneren het Villealfa (en tilnærmet inversjon av Godards Alphaville). Dette navnet ble blivende, og de dannet selskapet Villealfa Filmproductions. Mot slutten av 80-tallet var dette selskapet Finlands tredje største produksjonsselskap.
Utgivelsen av filmen De arveløse (Orig : Arvottomat) etablerte det som nå kalles «Kaurismäki-stilen». Stilen som de etablerte her ble beskrevet (av Mika selv) som «den melankolske stemningen i en billig kafeteria», og ble beskrevet av Helena Ylänen som «...en ironisk og filosofisk 'getaway-story' som holder på å briste av en skjønnhet som eliminerer alt tungsinn og selvmedlinhet».
Mot slutten av villealfa-perioden startet begge brødrene opp egne selskaper for å utgi egne filmer. Mika etablerte seg i løpet av 90-tallet i Rio de Janeiro, og startet å fokusere på internasjonale co-produksjoner.
Hans største produksjon hittil er komedien LA without a map med David Tennant, July Delpy, Vincent Gallo, Johnny Depp, James Le Gros og Anouk Aimee.
Han jobber for tiden med etterarbeidet i filmen De tre vise menn (2008) (Orig : Kolme viisasta miestä).
Skällinge

Skällinge er et tettsted i Varberg kommune i Hallands län i Halland i Sverige. Det ligger rundt 20 kilometer nordøst for Varberg. I 2010 hadde tettstedet 626 innbyggere.
Oswestry

Historie

Den eldste bebyggelsen er ved den rundt 3000 år gamle bosetningen Gamle Oswestry, der det finnes rester av en stor bygdeborg fra jernalderen. Arkeologiske undersøkelser har vist at det var bebodd fra omkring 550 f.Kr. I 642 e.Kr. sto slaget ved Maserfield rett ved stedet hvor byen ligger. I slaget seiret Penda av Mercia over Oswald av Northumbria. Sistnevnte ble drept, og liket ble hengt fra et tre, «Oswald's Tree», som ble forvansket til Oswestry. Oswalds kilde skal ha sprunget fram der en av kongens armer ble sluppet av en ravn. Offas dike går rett vest for byen.
I Domesday Book fra 1086 er det omtalt en festning som tilhørte Rainald, sheriff av Shropshire. Normannerne bygde en ny festning på 1100-tallet; dette ble fullstendig rasert etter den engelske borgerkrigen. I middelalderen skiftet engelskmennene og waliserne stadig på å ha kontroll over Oswestry.
Etter borgerkrigen foregikk det fortsatt kamper om grensen ved byen, og det ble derfor bygget en bymur for å beskytte borgerne. Denne ble revet på 1700-tallet, slik at bare en søyle fra en av byportene er tilbake.
Den lokale fotballklubben, The New Saints FC, er et av de få engelske lagene som spiller i den walisiske ligaen.
Sunbeam

Sunbeam var et britisk bilmerke, registrert som varemerke av John Marston Co. Ltd. fra Wolverhampton, Storbritannia i 1888. Selskapet lagde først sykler, så motorsykler og fra slutten av 1800-tallet biler. Selskapet brukte merket på alle tre typer transport.
Etter første verdenskrig endte Sunbeam opp i Sunbeam-Talbot-Darracq eller STD Motors. Disse gikk konkurs i 1934, og til slutt ble Sunbeam en del av Rootes-gruppen. Rootes ble senere kjøpt opp av Chrysler. Den siste Sunbeam ble bygget i 1976.
Merket ble relansert i 2005 med flere modeller på tegnebrettet. Et selskap jobber med å finne amerikanske forhandlere.
Dan Evensen

Bakgrunn

Han er opprinnelig fra Saltrød men flyttet etter hvert til Nedenes. Han var lovende innen sleggekast, og har vært med i klubbene IL Sørfjell og Øyestad IF. Som 16-åring hadde han personlig rekord på 52,50 meter. Han drev med også med boksing og amerikansk fotball, og spilte på Arendal Wildcats i 5 år som lineman. Han ble også tatt ut på det norske landslaget i amerikansk fotball. Han er også norgesmester i Judo, junior-lag (Konnerud Idrettslag – 1994). Han gikk på University of Texas i El Paso Texas, USA i en periode på 1990-tallet og kastet slegge over 60 meter, og hadde Sommer-OL 2000 som mål. Han trente der sammen med Leif Olve Dolonen Larsen. Etter at han kom hjem til Norge igjen gikk han inn i forsvaret og tok førstegangstjenesten.

Personlig liv

Han er utdannet maskinist og arbeidet som 2.maskinist på et rørleggingsskip utenfor Brasil før han solgte alt og reiste til USA for andre gang, denne gangen for å drive med kampsport. Han er gift med Brenna Dee Fortkamp-Evensen fra Nebraska, som han traff mens han arbeidet som maskinist på SS «Norway». Han har en sønn fra tidligere i Arendal.

Kampsport

I USA drev han kampsport innen forskjellige grener, og endte opp i MMA hvor han blant annet tidligere konkurrerte i Ultimate Fighting Championship (UFC), med 11 seire og 4 tap (2009). Han ble frigitt fra kontrakten sin med UFC etter to strake tap. Han har tittelen Gladiator Challenge Heavyweight Champion, har brunt belte i kickboksing  og lilla belte i brasiliansk Jiu-Jitsu. Han var blant annet signert med NCFC Fight Management. Han var en tid basert i Las Vegas. Han gikk tidligere under navnet «Dangerous Dan», men skiftet senere til «Viking».
Nemeobiinae

Utseende

Ganske små sommerfugler med temmelig kraftig kropp, som oftest mer eller mindre brune med lysere flekker. I motsetning til den neotropiske gruppen Riodininae har de sjelden metalliske tegninger.

Levevis

Larvene lever ofte på lave urter. Den arten som forekommer i Nord-Europa (Hamearis lucina) har larver som lever på marianøkleblom (Primula veris).

Utbredelse

Gruppen er utbredt i alle verdensdeler bortsett fra Sør- og Mellom-Amerika, men det er uvisst om inndelingen der alle ikke-neotropiske Riodinidae blir plassert sammen i denne underfamilien, er korrekt.
Mujia

Mujia (kinesisk: 木枷, pinyin: mù jīa eller 枷鎖, jiā suǒ, eller fra fransk: cangue, eller «krage-gapestokk») var en innretning benyttet for allmenn bespottelse og ydmykelse og som legemlig avstraffelse i Kina  og visse andre deler av Øst-Asia og Sørøst-Asia frem til inn på 1900-tallet.

Vanlig utforming

Fret var flere forskjellige utforminger av innretningen. Men en typisk mujia bestod av et stort og tungt flatt brett med et hull i midten stort nok for nakke og hals. Brettet hadde to deler. De ble lagt rundt halsen og festet i smal nok posisjon med hengsler og lås.
Straffen var å ha brettet påført i en bestemt periode, avhengig av forbrytelsens art. Den store Ming-lovboken (大明律) fra 1397 foreskrev at innretningen skulle være av tre og veie 25, 20 eller 15 jīn (omtrent 12,5, 10 eller 7,5 kilo) avhengig av forbrytelsen. Ofte var den så stor at fangen trengte hjelp til å spise og drikke, fordi han ikke kunne nå munnen med hendene.
Ordet cangue på fransk kommer fra det portugisiske canga, som betyr åk.
Fabian Filip Rimestad

Landslaget

Han ble tatt ut i Norges G17-landslags EM-tropp til U-17-EM i Kroatia 2017.
Sincere Department Store

Historie

Forretningen ble grunnlagt av Ma Ying Piu i Hongkong i 1900 etter at han var hjemvendt fra Australia. Ma hadde sett slike varehus i Sydney.
Før 1949 drev Sincere varehus i Shanghai, Nanning og Guangzhou. Men alle disse ble nasjonalisert av kommunistene.
Christopher Hansteen (astronom)

Utmerkelser

Hansteen ble i 1847 utnevnt til kommandør av St. Olavs Orden og ble 21. august 1855 forfremmet til storkors «for udmærket Videnskabelighed». Han ble tildelt Borgerdådsmedaljen i gull. Hansteen mottok storkors av Dannebrogordenen og Nordstjerneordenen. Han ble også tildelt flere andre utenlandske ordener. Christopher Hansteens vei  er oppkalt etter astronomen.
Krateret Hansteen og fjellet Mons Hansteen på månen er oppkalt etter ham. Det samme gjelder Hansteens gate på Blindern i Oslo. Skipet DS «Hansteen» ble bygd i 1866 for Norges geografiske oppmåling der professor Hanseen da var sjef.
Christopher Hansteen er avbildet på norsk frimerke NK903 (1984).
Vannaktivitet

Vannaktivitet eller aw ble utviklet for å måle intensiteten som vann forbinder med ulike ikke-flytende bestanddeler og faste stoffer. Enkelt sagt er det et mål for energien av vannet i et system. Den defineres som damptrykket av vann i et stoff, dividert med det av rent vann ved samme temperatur, og derfor har rent destillert vann har en vannaktivitet på nøyaktig en.
Når temperaturen stiger, øker aw som regel, bortsett fra i noen produkter med krystallinsk salt eller sukker.
Stoffer med en høyere aw har som regel flere mikroorganismer. Bakterier krever vanligvis minst 0,91 og sopp minst 0,7.
Lundtrupial

Utbredelse

Lundtrupial finnes for det meste i Nord-Amerika. Den overvintrer i Mexico, Latin-Amerika og i det nordlige Sør-Amerika. Det er observert noen få eksemplarer i Irland og England. I Norge er lundtrupial bare observert to ganger, i 1986 og i 2015.

Ernæring

De jakter etter mat i busker og trær. De flyr også korte distanser for å fange insekter. De spiser hovedsakelig insekter, bær og nektar.
Stridåi

Geografi

Elven er 9,9 km lang, drenerer et nedbørsfelt på 19,5 km². Den har sine kilder ved Snøhetta (2 286 moh. ) fra flere tjern med tilløpsbekker hvorav det største tjernet  er Istjørni 1 635 moh. Stridåi renner først nordøstover men vender øst inn i Stridåtjørni før den snur sør, renner forbi Snøheim før den vender sørøst. Elven endrer retning mot sør før den renner ut i Svone.

Landskap

Landskapet rundt Stridåi, formet av isbreer og smeltevannselver i den yngre kvartære tidsalder, manifesterer seg i Snøhetta og omliggende fjell med deres karakteristiske botner der,  Stridåi har sine kilder. Nedbørsfeltet til Stridåi er en del av Øvre Driva- feltet (424 km²). Området omfatter fjellområdene sør for Åmotsdalen; Drivdalen fra nordgrensa til Drivdalen landskapsvernområde og sørover til feltets grense. 
Runde tertiære fjellformer dominerer landskapet med sine brede brede dalformasjoner. Dalsøkkene i området er ulik av form og opprinnelse, de såkalte viddedalene (Grisungdalen, Svånådalen og Stroplsjødalen) skiller seg klart fra den trange Drivdalen med sine skar og hengende sidedaler.

Vern

Vassdraget er vernet i sammenheng med verneplan 108/2 Driva (øvre deler).
Mitsubishi ASX

Black Edition

Mitsubishi ASX kommer også i en «Black Edition» utgave, hvor bilen har sort tak og glasstak, sorte 17 tommers felger, sort grill, spoiler og sidespeil, samt sorte skinnseter med logo. Bilen blir levert i både bensin og diesel-utgave i Storbritannia fra 11. november 2011, med et tillegg i prisen på 1 000 britiske pund.
Łańcut

Łańcut (tysk Landshut) er en by og gmina i det subkarpatiske voivodskap i Polen, 16 km øst for Rzeszów. Den hadde i 2004 om lag 18 000 innbyggere. Byen er kjent for en av Polens vakreste magnatresidenser, Łańcut-slottet.

Historie

Łańcut skal ha fått sine byrettigheter tildelt av Kasimir III den store i 1349, skjønt ingen dokumentasjon som kunne støtte dette er bevart. Byen tilhørte henholdsvis de polske aristokratifamiliene Pilecki, Stadnicki, Lubomirski og Potocki. I 1772, etter Polens første deling, ble den del av det Habsburgske monarki frem til 1918 da den ble innlemmet i det selvstendige Polen.
Liljan ut i dalen

«Liljan ut i dalen» er et gammelt skillingstrykk. Alf Prøysen sang den inn på plate i sin tid, og han presenterte den også i sin visespalte i «Magasinet for alle» årgang 1954-1955. Den er også tatt med i samlingen De gamle visene med Alf Prøysen, utgitt på Forlaget For Alle i 1972. Opprinnelsen til denne skillingsvisen oppgis ikke, annet enn at teksten forteller at den er skrevet av en Anton Nilsson fra Värnamo.

Teksten

1.Det vokste opp en lilja ut i dalen,

en liten blomsterterne der opprandt.

Jeg stansede og så på denne ternan

til tårene på mine kinner randt.
2.Men fader og min moder ere døde,

og de levnede så lite efter seg,

og derfor må jeg henge i å træle

for ei at traske vandringslivets vei.
3.Ja mange haver rikdom her i verden,

som perler og det rødeste gull,

de får dog intet annet etter døden

enn svøbeklut og tre skuffer muld.
4.Se Lasarus han var jo så fattig

han levde nok i verden med stor trang

han fikk nok ingen kostelig begravelse

men englene i himmelen de sang.
5.Lilla vennen haver meg overgivet

fordi jeg så fattesligen var,

og derfor må hun søke seg en annen en

en annen en som rikdommen har.
6.Nu går jeg og tenker kun på henne

thi hun sto mitt hjerte like nær,

fattigst ble jeg først på denne jorden

da jeg mistet den jeg evig holder kjær.
7.Om nogen av eder ønsker vite,

hvem denne visa diktet har,

så er det Anton Nilsson ifrån Värnamo

ifron Vänerskogens sokn han var.
Pia Myrvold

Karriere

Hun studerte sammen med blant annet maleren Charles Walter i California i 1977 og i 1978. Hun debuterte som billedkunstner på Vestlandsutstillingen i 1981 og deltok på Høstutstillingen i 1982. Hun hadde sin første separatutstilling i Haugesund Kunstmuseum i 1984.
I 1991 bosatte hun seg i Paris og ble nominert til årets mest talentfulle unge designer da hun stilte ut sin andre kolleksjon der i 1993. De siste 15 årene har hun deltatt i utstillinger på Galleri F-15, Hå gamle prestegard, i Stavanger, Trondheim, København, Roma, New York og Paris. Hun deltok også på Pulpit Rock Festival under Stavanger 2008.
Integrated Service Solutions

Historikk

ISS har sin historie tilbake til Kjøbenhavn-Frederiksberg Nattevagt, et lite vaktselskap etablert i København i 1901. Dette ble til De forenede Vagtselskaber i 1918. I 1934 ble det dannet et renholdsselskap, Det Danske Rengøringsselskab (DDRS), fra vaktselskapet.
ISS var i mange år notert på Københavns Fondsbørs men ble i 2004 solgt til det nordiske kapitalfond EQT og Goldman Sachs Capital Partners for 33 milliarder kroner og deretter avnotert.

ISS Norge

ISS i Norge leverer tjenester til kundene fra ISS Facility Services AS og eller fra helt eller delvis eide selskap som ForvaltningsCompagniet, Hero Norge AS, ServeringsPartner AS, ISS Personalhuset.
Omsetningen er på 6,2 milliarder kroner, og antall hel- og deltidsansatte er ca. 14.000. 
ISS Facility Services ble stiftet 1952.
ISS Facility Services tjenester er ISO-sertifisert etter følgende standarder:
- Systemer for kvalitetsstyring, NS-EN ISO 9001:2008
- Miljøstyringssystemer, NS-EN ISO 14001:2004
- Helse-, miljø-, og sikkerhetsledelse, BS-OHSAS 18001:2007 
Administrerende direktør for ISS Facility Services (ISS Norge) er Hans John Øiestad.
Skytebaner i Buskerud

Dette er en liste over skytebaner i Buskerud for armbrøst, bue, hagle, pistol og rifle.
Dingnan

Dingnan (kinesisk: 定南县; pinyin: Dìngnán Xiàn) er et fylke i provinsen Jiangxi i Folkerepublikken Kina. Det ligger i byprefekturet Ganzhou.
Befolkningen var på 192 520 innbyggere i 1999.

Samferdsel

Den viktige jernbanelinjen Jingjiubanen har stoppested her på sin ferd fra Beijing vestbanestasjon til Kowloon i Hongkong. Denne linjen løper gjennom blant annet Hengshui, Heze, Shangqiu, Xinzhou (ved Wuhan), Jiujiang, Nanchang, Heyuan, Huizhou og Shenzhen.
Asiamesterskapet i fotball for kvinner 2006

Asiamesterskapet i fotball for kvinner 2006 ble arrangert i Australia etter at det ble flyttet fra Japan, delvis som følge av at Australia hadde blitt overført til AFC fra OFC. Arrangementet foregikk mellom den 16. og 30. juli 2006. Det var det femtende arrangementet av Asiamesterskapet i fotball for kvinner. I sluttspillet i Australia var det ni lag med. Australia var med for første gang siden 1979. Kina vant finalen for åttende gang. Tapende finalist var Australia. 
Ettersom det hadde gått tre, og ikke to, år, var også mesterskapet en kvalifisering til VM  året etter. Kina var vert, og dermed fikk Australia første direktekvalifiseringsplass. Nord-Korea slo Japan i bronsefinalen, og fikk den andre og siste direkte kvalifiseringsplassen. Japan fikk gå til omspill om den siste plassen mot Mexico.
Timothy Manning

Bakgrunn

Timothy Manning studerte filosofi og katolsk teologi i Menlo Park i California og i Roma. Han ble presteviet den 16. juni 1934 i Los Angeles. Etter videreførende studier arbeidet han årene fra 1936 til 1938 asom menighetprest i Los Angeles. Fra 1938 til 1946 var han personlig sekretær for erkebiskopen av Los Angeles. Deretter arbeidet han atter i menighetssejelesorgen.

Biskop

Den 3. august 1946 utnevnte pave Pius XII ham til titularbiskop av Lesvi og hjelpebiskop i erkebispedømmet Los Angeles. Han ble bispeviet av hjelpebiskop av Los Angeles Joseph Thomas McGucken den 15. oktober samme år. Medkonsekrerende var generalsuperioren for Maryknoll-misjonærene, biskop James Edward Walsh M.M., og hjelpebiskop Thomas Arthur Connolly fra San Francisco. Timothy Manning ble kansler av erkebispesetet; fra 1955 ledet han dessuten som generalvikar forvaltningen av erkebispedømmet Los Angeles.
Den 16. oktober 1967 ble han utnevnt av pave Paul VI til første biskop av det nye bispedømme Fresno. Mens han var der støttet han organiseringen av en fagforening for landarbeidere i Central Valley, og forsøkte å bistå vinprodusenter og druehøstere til å løse sine konflikter.
Den 26. mai 1969 utnevnte Paul VI ham til titularerkebiskop av Capreae og koadjutorerkebiskop av Los Angeles, og da kardinal James Francis Aloysius McIntyre trådte tilbake den 21. januar 1970, overtok han som ordinarie erkebiskop.

Kardinal

Den 5. mars 1973 opptok pave Paul VI ham som kardinalprest med tittelkirken Santa Lucia a Piazza d’Armi i kardinalskollegiet.
Pave Johannes Paul II aksepterte den 12. juli 1985 hans aldersbetingede fratreden. Timothy Manning døde den 23. juni 1989 i Los Angeles og ble gravlagt på Calvary Cemetery.
13 gode grunner

13 gode grunner (originaltittel Thirteen Reasons Why) er en roman skrevet av Jay Asher. Boken ble utgitt av RazorBill, en imprint av Penguin Books, i 2005. Romanens paperback-utgave ble nummer én på The New York Times’ bestselgerliste i juli 2011.
Boken danner grunnlaget for nettfjernsynsserien 13 gode grunner, utgitt av Netflix 31. mars 2017 .
Rubing

Rubing (forenklet kinesisk: 乳饼, pinyin: Rǔbǐng) er en fast og fersk geitost fra Yunnanprovinsen i Kina. Den er en spesialitet blant bai- og sanifolkene (sistnevnte offisielt ansett som en undergruppe av yifolket. På bai heter den youdbap, som betyr «geitmelk».
Tresko

Tresko er sko laget av tre.

Historikk

I antikken fantes det tresko i form av sandaler med tresåler og lærremmer, dengang blant annet kalt gallicae («gallersko»), et ord som kan ha gitt opphav til kalosjer. Også i middelalderen var tresandaler eller undersko ikke uvanlig. De ble kalt patiner og skulle beskytte for eksempel snabelsko av lær mot vann og søle. Seinere ble uthulte tresko vanlig arbeidsfottøy for bønder. Som dette brukes de fremdeles flere steder i Europa. Tresko var også vanlig blant arbeidere og fattigfolk på 1800- og 1900-tallet. Under den industrielle revolusjon i Storbritannia ble tresko for eksempel tatt i bruk av fabrikk- og gruvearbeidere. På fransk heter tresko «sabot», som er grunnlaget for ordet sabotasje; begrepet skal ha oppstått i den franske fagbevegelsen på 1870-tallet da arbeiderne som pressmiddel mot arbeidsgiverne ofte stanset fabrikkene ved å kaste treskoene i maskinene. På 1800-tallet brukte man i Nederland «klompen» som finsko, malte og dekorerte.

Tresko som mote

På 1960-tallet dukket tresko opp i motebildet. Det var sko med tresåler og overlær av lær. Siden ble de borte i motebildet, men i 2010 er de tilbake igjen, og flere moteskapere har vist tresko i sine kolleksjoner.

Tresko som symbol

En stilisert tresko finnes i våpenskjold gjengitt i segl fra håndverkere i både Danmark og Norge, samt i kommunevåpen fra bl.a. Frankrike og Tyskland.
Sykloalkan

Sykloalkaner eller Naftener er en gruppe organiske forbindelser hvor karbonatomene danner en eller flere ringer. Den generelle formelen er CₙH₂ₙ når de består av en ring. Navnet er gitt på samme måte som for alkaner med forstavelsen syklo- foran. En sykloalkan skiller seg fra aromatene ved at den ikke består av dobbeltbindinger.
Stabiliteten på sykloalkanene avhenger av størrelsen på molekylet. Syklopropan og syklobutan er ustabile, mens syklopentan og sykloheksan er stabile kjemiske forbindelser.
Operasjon Essential Harvest

Operasjon Essential Harvest også kalt Task Force Harvest var en NATO-operasjon i Republikken Makedonia i august–september 2001. Landet hadde opplevd en voldelig konflikt og president Boris Trajkovski henstilte NATO om å bistå. Operasjon Essential Harvest skulle bidra til å avvæpne albanske opprørsgrupper. Den fikk autorisert en styrke på inntil 3 500 mann. Operasjonen ble ledet av den danske generalmajor Gunnar Lange. Norge bidro med fem offiserer til operasjonen.